ຢິ່ງລັກ ຊິນນະວັດ ກຽມຈະເປັນ ນາຍົກລັດຖະມົນຕີຍິງ ຄົນທໍາອິດຂອງໄທ (ເບິ່ງວີດີໂອ ພາສາລາວ/ອັງກິດ)
ຢິ່ງລັກ ຊິນນະ​ວັດ ​ໂຜ່​ໂຕ​ຂຶ້ນມາ​​ເປັນ​ຜູ້ຊະນະ ​ໃນ​ນຶ່ງ​ຂອງ​ການ​ເລືອກ​ຕັ້ງ​ທີ່​ມີ​​ເດີມ​ພັນສູງ​ທີ່​ສຸດ​ໃນ​ປະວັດ​ສາດ​ບໍ່​ດົນຜ່ານມາຂອງໄທ.
ປະເທດໄທກໍາລັງຈະມີນາຍົກລັດຖະມົນຕີຍິງຄົນທໍາອິດ ກໍຄື ທ່ານນາງ ຢິ່ງລັກ ຊິນນະວັດ ນ້ອງສາວຂອງອະດີດນາຍົກລັດຖະມົນຕີ ທັກສິນ ຊິນນະວັດ ທີ່ຖືກໂຄ່ນລົ້ມນັ້ນ ໄຊຊະນະຂອງທ່ານນາງໃນຖານະເປັນຜູ້ນໍາພັກເພື່ອໄທ ຊຶ່ງເປັນພັກຝ່າຍຄ້ານນັ້ນ ໄດ້ສ້າງຄວາມຫວັງວ່າ ພວກແມ່ຍິງໄທທັງຫລາຍສາມາດຈະມີບົດບາດອັນຍິ່ງໃຫຍ່ກວ່າເກົ່າໄດ້ ໃນປະເທດທີ່ຜູ້ຊາຍເປັນຝ່າຍທີ່ຄອບງໍາການເມືອງນັ້ນ ແຕ່ຫລາຍໆຄົນມີຄວາມສົງໃສວ່າ ທ່ານນາງຈະ ສາມາດໂຜ່ໂຕອອກມາຈາກໃຕ້ເງົາຂອງຜູ້ເປັນອ້າຍນັ້ນໄດ້ຫລືບໍ່ ຢ່າວ່າແຕ່ຈະທ້າທາຍຕໍ່ສູ້ກັບກໍາແພງທາງດ້ານວັທະນະທໍາແລະປະເພນີຂອງສັງຄົມໄທ ທີ່ກີດກັ້ນພວກແມ່ຍິງໄທຢູ່ນັ້ນເລີຍ ທອງປານມີລາຍລະອຽດກ່ຽວກັບເລື່ອງນີ້ ຈາກລາຍງານທີ່ຜູ້ສື່ຂ່າວວີໂອເອ Daniel Schearf ສົ່ງມາຈາກຈາກບາງກອກ ທ່ານນາງ ຢິ່ງລັກ ຊິນນະວັດ ໄດ້ໂຜ່ໂຕຂຶ້ນມາເປັນຜູ້ຊະນະໃນນຶ່ງຂອງການເລືອກຕັ້ງທີ່ມີ ເດີມພັນສູງທີ່ສຸດ ໃນປະວັດສາດບໍ່ດົນຜ່ານມາຂອງປະເທດໄທ ພັກເພື່ອໄທຂອງທ່ານນາງ ໄດ້ຮັບໄຊຊະນະເປັນຜູ້ກໍາສຽງສ່ວນຫລາຍຢ່າງງ່າຍດາຍ ໃນອັນ ທີ່ເປັນການປະຕິເສດຢ່າງສິ້ນເຊີງຕໍ່ພວກເຈົ້າຂຸນມູນນາຍຫົວກະທິດັ້ງເດີມຂອງໄທ ທີ່ສະໜັບ ສະໜຸນພັກປະຊາທິປັດຂອງນາຍົກລັດຖະມົນຕີ ອະພິສິດ ເວດຊາຊີວະ ຊຶ່ງເປັນພັກທີ່ປົກ ຄອງປະເທດຢູ່ໃນເວລານີ້ ເວລານີ້ ນັກທຸລະກິດ ໄວ 44 ປີຄົນນີ້ ກໍາລັງຕຽມໂຕເຂົ້າຮັບຕໍາແໜ່ງທາງການເມືອງເປັນ ເທື່ອທໍາອິດ ໃນຖານະນາຍົກລັດຖະມົນຕີຍິງຄົນທໍາອິດຂອງໄທ ທ່ານນາງ ຢິ່ງລັກ ກ່າວວ່າ ຫລັງຈາກຄວາມວຸ້ນວາຍບໍ່ສະຫງົບສຸກດ້ານການເມືອງ ແລະຄວາມຮຸນແຮງຢູ່ຕາມຖະໜົນຫົນທາງມາເປັນເວລາຫລາຍປີແລ້ວນັ້ນ ບັດນີ້ ປະເທດໄທອາດສາມາດໄດ້ຮັບຜົນປະໂຫຍດ ຈາກການມີແມ່ຍິງ ເປັນຜູ້ນໍາກໍໄດ້ ຊຶ່ງທ່ານນາງກ່າວວ່າ: ແຕ່ພວກທີ່ຕ້ອງຕິແລະວິຈານທ່ານນາງຢິ່ງລັກກ່າວວ່າ ທ່ານນາງເປັນພຽງຫຸ່ນຂອງອ້າຍ ກໍຄືທ່ານທັກສິນ ຊິນນະວັດ ຜູ້ນໍາທີ່ສ້າງຄວາມແຕກແຍກ ທີ່ຖືກທະຫານໂຄ່ນລົ້ມໃນປີ 2006 ນັ້ນ ການກໍ່ລັດຖະປະຫານໄດ້ນໍາໄປສູ່ການຍາດແຍ່ງອໍານາດກັນເປັນເວລານຶ່ງປີ ລະຫວ່າງພວກເຈົ້າຂຸນມູນນາຍດັ້ງເດີມຂອງບາງກອກ ກັບຜູ້ສະໜັບສະໜຸນທ່ານທັກສິນ ທີ່ໄດ້ພາກັນທໍາການປະທ້ວງ ທີ່ໄດ້ຍັງຜົນໃຫ້ເຂດໃຈກາງນະຄອນຫລວງບາງກອກ ຕ້ອງໄດ້ອັດລົງເມື່ອປີຜ່ານມາ ພວກປະກອບອາວຸດໃນກຸ່ມພວກປະທ້ວງ ໄດ້ທໍາການຕໍ່ສູ້ຕາມຖະໜົນຫົນທາງກັບກໍາລັງທະຫານ ທີ່ລັດຖະບານສົ່ງໄປປາບການປະທ້ວງນັ້ນ ຍັງຜົນໃຫ້ມີຜູ້ເສຍຊີວິດ ຫລາຍກວ່າ 90 ຄົນ ຊຶ່ງສ່ວນໃຫຍ່ເປັນພົນລະເຮືອນ ໃນການເຄື່ອນໄຫວຕອບຕໍ່ຄວາມຮຸນແຮງດັ່ງກ່າວ ພວກອົງການຕ່າງໆຂອງແມ່ຍິງຫລາຍກວ່າ 60 ອົງການ ໄດ້ຮ່ວມກັນຈັດຕັ້ງ ເຄືອຂ່າຍແມ່ຍິງເພື່ອຫລໍ່ຫລອມປະເທດໄທຄືນໃໝ່ ເພື່ອຊຸກຍູ້ໃຫ້ພວກແມ່ຍິງເຂົ້າພົວພັນໃນການເມືອງຫລາຍຂຶ້ນ ໃນບໍ່ເທົ່າໃດປີຜ່ານມານັ້ນ ແມ່ຍິງແມ່ນປະກອບເປັນພຽງແຕ່ປະມານ 15 ເປີເຊັນ ຂອງພວກຜູ້ນໍາທີ່ຖືກເລືອກຕັ້ງຂອງປະເທດ ຜູ້ປະສານງານກຸ່ມເຄືອຂ່າຍແມ່ຍິງ ນາງ ສຸທາດາ ເມກຣຸ່ງເຣືອງກຸລ ສົມທຽບການແບ່ງແຍກໃນປັດຈຸບັນຂອງໄທ ໃສ່ກັບເດັກນ້ອຍຜູ້ຊາຍສອງຄົນ ທີ່ກໍາລັງຊົກຕ່ອຍກັນຢູ່ເດີນໂຮງຮຽນ ນາງເວົ້າວ່າ: ວົງການທຸລະກິດຂອງໄທແມ່ນເປັນຜູ້ນຶ່ງທີ່ນໍາໜ້າໂລກຢູ່ແລ້ວ ໃນການວ່າຈ້າງແມ່ຍິງເຂົ້າ ຮັບຕໍາແໜ່ງລະດັບຫົວໜ້າບໍລິຫານ ການສໍາຫລວດເມື່ອບໍ່ດົນຜ່ານມານີ້ ລາຍງານວ່າ 30 ເປີເຊັນຂອງພວກບໍລິສັດຕ່າງໆນັ້ນມີແມ່ຍິງເປັນຫົວໜ້າບໍລິຫານງານ ຫລື CEO ແຕ່ແມ່ຍິງໄທກໍຍັງລ້າຫລັງຜູ້ຊາຍໄທຢູ່ ໃນເລຶ່ອງການເມືອງນັ້ນ ເຖິງແມ່ນການສະມັກເລືອກຕັ້ງຂອງທ່ານນາງຢິ່ງລັກ ໄດ້ຮັບການໂຄສະນາເຜີຍແຜ່ຢ່າງໂດ່ງ ດັງກໍຕາມ ພັກການເມືອງໃຫຍ່ໆທັງໝົດໃນການເລືອກຕັ້ງ ໂຮມທັງພັກຂອງທ່ານນາງເອງ ສ່ວນໃຫຍ່ແລ້ວແມ່ນໄດ້ບໍ່ເອົາຫົວຊາຕໍ່ກົດເກນແຫ່ງລັດຖະທໍາມະນູນ ທີ່ຮຽກຮ້ອງໃຫ້ມີການປະກອບສ່ວນໃນສັດສ່ວນທີ່ເທົ່າທຽມກັນກັບຜູ້ຊາຍ ຂອງຜູ້ສະໝັກທີ່ເປັນແມ່ຍິງນັ້ນ ພວກແມ່ຍິງແມ່ນປະກອບເປັນ 16 ເປີເຊັນຂອງຜູ້ຖືກຄັດເລືອກລົງສະໝັກ ສສ ຂອງພັກເພື່ອໄທ ໃນຂະນະທີ່ພັກປະຊາທິປັດມີພວກແມ່ຍິງພຽງ 11 ເປີເຊັນ ສ່ວນຫລາຍແມ່ນຢູ່ທ້າຍບັນຊີ ທີ່ກອງປະຊຸມກ່ອນການເລືອກຕັ້ງ ສໍາລັບພວກແມ່ຍິງທີ່ຖືກຄັດເລືອກລົງ ສະໝັກອັນດັບສູງສຸດ ມີແມ່ຍິງພຽງບໍ່ເທົ່າໃດຄົນທີ່ໄປຮ່ວມ ແລະກໍບໍ່ມີຜູ້ໃດສົນໃຈຢາກຈະຍົກເອົາບັນຫາເລຶ່ອງການຂາດແຄນການສະໜັບສະໜຸນພວກແມ່ຍິງໃນວົງການການເມືອງ ຂຶ້ນມາປຶກສາຫາລືກັນ ນາງ ສຸທາດາ ກ່າວວ່າ ມີແມ່ຍິງໃນຈໍານວນຫລາຍເກີນໄປ ທີ່ຮຽນຮູ້ການໃຊ້ວາທະສິນ ຫລື ສິນລະປະໃນການປາກເວົ້າດ້ານການເມືອງ ພຽງເພື່ອໃຫ້ ຖືກເລືອກຕັ້ງເທົ່ານັ້ນ ແລະກໍມີຄວາມສົນໃຈໜ້ອຍຫລາຍ ທີ່ຈະຜັກດັນພັກການເມືອງຕ່າງໆ ໃຫ້ຈັດໃຫ້ມີແມ່ຍິງເຂົ້າສະມັກ ຮັບເລືອກຕັ້ງຫລາຍຂຶ້ນ ນາງ ສຸທາດາ ເວົ້າວ່າ: ນາງສຸທາດາກ່າວວ່າ ມັນຈະໄວເກີນໄປທີ່ຈະບອກໄດ້ວ່າ ການໂຜ່ໂຕຂຶ້ນມາສູ່ອໍານາດຂອງທ່ານນາງຢິ່ງລັກຄັ້ງນີ້ ຈະມີຄວາມໝາຍແນວໃດກ່ຽວກັບບົດບາດຂອງພວກແມ່ຍິງໃນວົງການເມືອງຂອງໄທ ຫລືຄວາມພະຍາຍາມຫາທາງສ້າງຄວາມປອງດອງພື່ອແກ້ໄຂບັນຫາການແຕກແຍກທາງການເມືອງອັນຂື່ນຂົມຂອງໄທນັ້ນ ເວລານີ້ ພັກເພື່ອໄທກໍາລັງຄິດໄກ່ກອງທີ່ຈະໃຫ້ນີລະໂທດກໍາແກ່ພວກນັກເຄຶ່ອນໄຫວດ້ານການເມືອງ ແລະພວກນັກການເມືອງທີ່ຖືກສັ່ງຫ້າມບໍ່ໃຫ້ຫລິ້ນການເມືອງນັ້ນ ນອກນີ້ແລ້ວ ທ່ານນາງຢິ່ງລັກ ກໍກໍາລັງພິຈາລະນາອະໄພໂທດໃຫ້ແກ່ອ້າຍຂອງທ່ານນາງ ຄືທ່ານທັກສິນ ຊິນນະວັດ ທີ່ລີ້ໄພ ຢູ່ຕ່າງປະເທດມາຕັ້ງແຕ່ປີ 2008 ເພື່ອຫລີກໂທດຈໍາຄຸກໃນຂໍ້ຫາສໍ້ລາດບັງຫລວງ ການກັບຄືນມາປະເທດໄທຂອງທ່ານທັກສິນ ອາດຈະກໍ່ໃຫ້ເກີດຄວາມບໍ່ສະຫງົບໃນໄທຂຶ້ນອີກຮອບນຶ່ງໄດ້ ແຕ່ທ່ານນາງຢິ່ງລັກກ່າວວ່າ ການກັບຄືນມາຂອງທ່ານທັກສິນ ບໍ່ແມ່ນບູລິມະສິດ ໃນເວລານີ້ ໃນຂະນະທີ່ທ່ານນາງຢິ່ງລັກ ກຽມທີ່ຈະເຂົ້າດໍາລົງຕໍາແໜ່ງນາຍົກລັດຖະມົນຕີຄົນຕໍ່ໄປຂອງໄທໃນອີກບໍ່ເທົ່າໃດອາທິດຕໍ່ໜ້ານີ້ ປະຊາຊົນໄທທັງໝົດກໍກໍາລັງລໍຖ້າເບິ່ງວ່າ ຄວາມຊໍາ ນານດ້ານການເມືອງທີ່ຍັງບໍ່ໄດ້ຖືກທົດສອບຂອງທ່ານນາງນັ້ນ ຈະສາມາດເອົາຊະນະການແຕກແຍກອັນເລິກເຊິ່ງຂອງໄທໄດ້ຫລືບໍ່ ຫລື ທ່ານນາງຈະສາມາດຫັນປ່ຽນທັດສະນະຄະ ຕິທາງການເມືອງ ໃນລະຫວ່າງພວກຜູ້ຊາຍແລະແມ່ຍິງນັ້ນໄດ້ ຫລືບໍ່?